Πρόταση ΟΔΗΓΙΑΣ ΤΟΥ ΣΥΜΒΟΥΛΙΟΥ για την τροποποίηση της οδηγίας 92/79/ΕΟΚ, της οδηγίας 92/80/ΕΟΚ και της οδηγίας 95/59/ΕΚ όσον αφορά τη δομή και τους συντελεστές των ειδικών φόρων κατανάλωσης που επιβάλλονται στα βιομηχανοποιημένα καπνά

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

1. Εκθεση της επιτροπης για τους συντελεστες και τη δομη των ειδικων φορων καταναλωσης για τα βιομηχανοποιημενα καπνα

Η παρούσα πρόταση οδηγίας περιλαμβάνει, αντί της καθιέρωσης ενός νέου συστήματος, προτάσεις για ορισμένες τροποποιήσεις της ισχύουσας κοινοτικής νομοθεσίας στον τομέα της φορολόγησης των βιομηχανοποιημένων καπνών με διατήρηση αμετάβλητων των κύριων αρχών του κεκτημένου. Οι προτεινόμενες τροποποιήσεις είναι το αποτέλεσμα εμπεριστατωμένης εξέτασης εκ μέρους της Επιτροπής των συντελεστών και της δομής των ειδικών φόρων κατανάλωσης για τα προϊόντα του καπνού που ζήτησαν πολλά κράτη μέλη από την Επιτροπή με δήλωση που καταχωρήθηκε στα πρακτικά κατά την έγκριση της οδηγίας 1999/81/ΕΚ [1] του Συμβουλίου.

[1] Οδηγία 1999/81/EΚ του Συμβουλίου, της 29ης Ιουλίου 1999, για την τροποποίηση της οδηγίας 92/79/ΕΟΚ για την προσέγγιση των φόρων στα τσιγάρα, της οδηγίας 92/80/ΕΟΚ για την προσέγγιση των φόρων στα βιομηχανοποιημένα καπνά εκτός των τσιγάρων και της οδηγίας 95/59/ΕΚ περί των φόρων, πλην των φόρων κύκλου εργασιών οι οποίοι επιβαρύνουν την κατανάλωση των βιομηχανοποιημένων καπνών (ΕΕ L 211, 11.8.99, σ. 47).

Η εξέταση αυτή πραγματοποιήθηκε σύμφωνα με το άρθρο 4 της οδηγίας 92/79/ΕΟΚ του Συμβουλίου, της 19ης Οκτωβρίου 1992, για την προσέγγιση των φόρων στα τσιγάρα [2] καθώς και με το άρθρο 4 της οδηγίας 92/80/ΕΟΚ του Συμβουλίου, της 19ης Οκτωβρίου 1992, για την προσέγγιση των φόρων στα βιομηχανοποιημένα καπνά εκτός των τσιγάρων [3], που τροποποιήθηκαν και οι δύο από την οδηγία 1999/81/ΕΚ, τα οποία ορίζουν ότι, ανά τριετία, πρέπει να εξετάζονται οι συντελεστές καθώς και η δομή των ειδικών φόρων κατανάλωσης. Τα συμπεράσματα της παρούσας επανεξέτασης καθορίζονται στη συνημμένη έκθεση της Επιτροπής, η οποία λαμβάνει υπόψη την ομαλή λειτουργία της ενιαίας αγοράς, την πραγματική αξία των ειδικών φόρων κατανάλωσης και τους ευρύτερους στόχους της συνθήκης.

[2] Οδηγία του Συμβουλίου 92/79/ΕΟΚ, της 19ης Οκτωβρίου 1992, για την προσέγγιση των φόρων στα τσιγάρα (ΕΕ αριθ. L 316 της 31.10.92, σ. 8).

[3] Οδηγία του Συμβουλίου 92/80/ΕΟΚ, της 19ης Οκτωβρίου 1992, για την προσέγγιση των φόρων στα βιομηχανοποιημένα καπνά εκτός των τσιγάρων (ΕΕ αριθ. L 316 της 31.10.92, σελ. 10).

Από την πρώτη επανεξέταση, που πραγματοποιήθηκε το 1995 [4], προέκυψε ότι δεν ήταν βραχυπρόθεσμα αναγκαία η αναπροσαρμογή των συντελεστών και της δομής των ειδικών φόρων κατανάλωσης για τα βιομηχανοποιημένα καπνά προκειμένου να εξασφαλισθεί η ομαλή λειτουργία της ενιαίας αγοράς. Η εν λόγω επανεξέταση προσδιόριζε ορισμένα ζητήματα για τα οποία θα μπορούσαν να δικαιολογηθούν αλλαγές τεχνικού χαρακτήρα, αλλά κατέληγε στο συμπέρασμα ότι χρειάζονταν λεπτομερέστερη ανάλυση και διαβουλεύσεις με τα ενδιαφερόμενα συμβαλλόμενα μέρη προτού να ληφθούν οι τελικές αποφάσεις.

[4] COM (95) 285 τελικό της 13.09.95.

Η δεύτερη έκθεση που υποβλήθηκε τον Μάιο 1998 [5] εξέταζε τις αναγκαίες τεχνικές τροποποιήσεις, που αποτελούσαν κυρίως αναπροσαρμογές που επηρέαζαν τη συνολική επίπτωση του ελάχιστου φόρου στα τσιγάρα, αλλά διατηρούσαν αμετάβλητες τις δομές και τους συντελεστές των ειδικών φόρων κατανάλωσης. Η επανεξέταση αυτή συνοδευόταν από πρόταση οδηγίας για την τροποποίηση της ισχύουσας νομοθεσίας για τα καπνά.

[5] COM (98) 320 τελικό της 15.05.98.

2. Λειτουργια Της Ενιαιασ Αγορας

Από την ανάλυση των μεταβολών των τιμών και των συντελεστών ειδικών φόρων κατανάλωσης για τα προϊόντα του καπνού στην Ευρωπαϊκή Ενωση, συνάγεται ότι εξακολουθούν να υπάρχουν σημαντικές διαφορές μεταξύ των κρατών μελών. Όταν οι κατασκευαστές καθορίζουν το επίπεδο τιμών των προϊόντων τους σε συγκεκριμένο κράτος μέλος λαμβάνουν υπόψη διάφορους παράγοντες, συμπεριλαμβανομένου του κόστους παραγωγής, της τοπικής αγοραστικής δύναμης, της ανταγωνιστικής θέσης του προϊόντος τους στην αγορά και του επιπέδου φορολόγησης. Είναι αδύνατο να καθοριστούν οι ακριβείς επιπτώσεις καθενός από αυτούς τους παράγοντες στην τελική τιμή. οι διαφορές των ειδικών φόρων κατανάλωσης συμβάλλουν αναμφισβήτητα στις διαφορές τιμών, αλλά δεν αποτελούν τη μόνη εξήγηση.

Κατά τη διάρκεια των διαβουλεύσεων, τα περισσότερα κράτη μέλη τάχθηκαν μάλλον υπέρ του κανόνα επίπτωσης του 57 % για τα τσιγάρα [6], αν και ορισμένα από αυτά επέστησαν την προσοχή στις ελλείψεις του και επισήμαναν ότι η εφαρμογή απλώς ενός ελάχιστου συντελεστή δεν θα επέφερε μεγαλύτερη προσέγγιση.

[6] "Η επίπτωση [του ελάχιστου ειδικού φόρου κατανάλωσης] ανέρχεται στο ...57% της τιμής λιανικής πώλησης (συμπεριλαμβανομένων όλων των φόρων) για τα τσιγάρα της δημοφιλέστερης κατηγορίας τιμών."

Πρέπει, συνεπώς, να βρεθεί τρόπος για την αύξηση του επιπέδου φορολογικής σύγκλισης στο εσωτερικό της ΕΕ. Μια έγκυρη εναλλακτική λύση στον ισχύοντα κανόνα θα ήταν η καθιέρωση ελάχιστου πάγιου ποσού σε ευρώ επιπλέον της ελάχιστης επίπτωσης του 57 %, προκειμένου να διασφαλιστεί ένα κατώτατο επίπεδο ειδικών φόρων κατανάλωσης στα τσιγάρα σε όλα τα κράτη μέλη. Οι ειδικοί φόροι κατανάλωσης των κρατών μελών θα πρέπει να πληρούν δύο προϋποθέσεις: τον κανόνα επίπτωσης του 57% και ένα ελάχιστο ποσό 70 ευρώ ανά 1000 τσιγάρα της δημοφιλέστερης κατηγορίας τιμών. Θα ήταν δυνατό να παρέχεται στα κράτη μέλη που επιβάλλουν ήδη υψηλό επίπεδο ειδικών φόρων κατανάλωσης μεγαλύτερη ελευθερία κατά τον καθορισμό των συντελεστών τους. Δεν χρειάζεται να μεταβληθούν τα ισχύοντα όρια του 5% και 55% της συνολικής φορολογικής επιβάρυνσης για το πάγιο στοιχείο των ειδικών φόρων κατανάλωσης. Για να διευκολυνθούν τα κράτη μέλη στην αντιμετώπιση των πολέμων των τιμών ή της δραστικής αύξησης των προμηθειών από τα τμήματα της αγοράς των τσιγάρων με χαμηλότερες τιμές, θα επιτραπεί μεγαλύτερη ευελιξία κατά την επιβολή ελάχιστου ειδικού φόρου κατανάλωσης στα τσιγάρα.

Κάθε εναρμόνιση των δομών των ειδικών φόρων κατανάλωσης πρέπει να είναι τέτοια, ώστε να αποτρέπονται οι στρεβλώσεις του ανταγωνισμού μεταξύ διαφόρων κατηγοριών βιομηχανοποιημένων καπνών που ανήκουν στην ίδια ομάδα και να διασφαλίζεται το άνοιγμα των εγχώριων αγορών των κρατών μελών. Για να επιτευχθεί αυτό, εκπονήθηκαν εναρμονισμένοι ορισμοί για τα προϊόντα, που επιβάλλεται να επανεξετάζονται συνεχώς, ώστε να λαμβάνονται υπόψη οι μεταβολές στην προσφορά προϊόντων. Η Επιτροπή κρίνει ότι απαιτείται τροποποίηση του ορισμού κάποιου συγκεκριμένου τύπου προϊόντος, με χαρακτηριστικά τόσο πούρου όσο και τσιγάρου. Απαιτείται επίσης σταδιακή, εντός τριετίας, ευθυγράμμιση των ελάχιστων συντελεστών για το λεπτοκομμένο καπνό που προορίζεται για χειροποίητα τσιγάρα προς τον ελάχιστο συντελεστή για τα τσιγάρα, δεδομένου ότι δεν υπάρχει βάσιμος λόγος που να δικαιολογεί τη διαφορετική μεταχείρισή τους από πλευράς υγείας.

3. Πραγματικη Αξια Των Ειδικων Φορων καταναλωσης

Η επανεξέταση αφορούσε, επίσης, την πραγματική αξία των συντελεστών των ειδικών φόρων κατανάλωσης. Οι εθνικές αρχές λαμβάνουν γενικά υπόψη τον πληθωρισμό κατά την κατάρτιση του προϋπολογισμού τους. Μπορεί να υποτεθεί ότι, τηρουμένων αμετάβλητων των συνθηκών, οι εν λόγω εθνικές αρχές αυξάνουν τους συντελεστές των ειδικών φόρων κατανάλωσης σύμφωνα με τον πληθωρισμό. Το γεγονός ότι ο ελάχιστος ειδικός φόρος κατανάλωσης στα τσιγάρα εκφράζεται ως ποσοστό της τιμής λιανικής πώλησης σημαίνει ότι αυτός περιλαμβάνει αυτόματα τον πληθωρισμό και έτσι δεν απαιτείται καμία περαιτέρω αναπροσαρμογή. Επειδή τα κράτη μέλη επιβάλλουν επίσης πάγιους ειδικούς φόρους κατανάλωσης στα πούρα, τα πουράκια, το λεπτοκομμένο καπνό και άλλο καπνό για κάπνισμα, τα ελάχιστα ποσά πρέπει να προσαρμοστούν προκειμένου να διατηρηθεί η αρχική αναλογία μεταξύ του πάγιου και του αναλογικού στοιχείου του φόρου.

4. ευρυτεροι στοχοι της συνθηκης

Η συνθήκη ορίζει σαφώς ότι η Κοινότητα υποχρεούται να θεσπίσει μέτρα για την εγκαθίδρυση της εσωτερικής αγοράς, συμπεριλαμβανομένων διατάξεων για την εναρμόνιση της νομοθεσίας σχετικά με τους ειδικούς φόρους κατανάλωσης στο βαθμό που αυτή είναι αναγκαία για να διασφαλίσει την εγκαθίδρυση και τη λειτουργία της εν λόγω αγοράς. Οι ειδικοί φόροι κατανάλωσης αποτελούν καταρχάς μέσο για τη δημιουργία εσόδων σε εθνικό επίπεδο, αλλά κατά τη χάραξη πολιτικής σε αυτόν τον τομέα πρέπει να λαμβάνονται υπόψη οι ευρύτεροι στόχοι της συνθήκης και να καταβάλλεται προσπάθεια συνδυασμού αυτών με τις βελτιώσεις στη λειτουργία της εσωτερικής αγοράς. Λαμβάνοντας υπόψη τα χαρακτηριστικά των προϊόντων βιομηχανοποιημένου καπνού, επιβάλλεται να καταβληθεί ιδιαίτερη προσοχή στα θέματα προστασίας της υγείας και στη σχέση μεταξύ της προστασίας αυτής και των τιμών των προϊόντων.

Απαιτείται ένα ελάχιστο επίπεδο φορολόγησης για τα προϊόντα του καπνού στο εσωτερικό της ΕΕ. Υψηλό επίπεδο φορολόγησης, συνοδευόμενο και από άλλα μέτρα για τη μείωση της κατανάλωσης, θα έχει συνέπειες όσον αφορά τη συμπεριφορά των καταναλωτών, αλλά θα πρέπει να εξεταστεί και από τη σκοπιά του λαθρεμπορίου.

Η Επιτροπή θεωρεί, συνεπώς, απαραίτητο τον καθορισμό λογικού ελάχιστου επιπέδου φορολόγησης τόσο για τα τσιγάρα όσο και για το λεπτοκομμένο καπνό που προορίζεται για χειροποίητα τσιγάρα, αφού ληφθεί, μεταξύ άλλων, υπόψη η λειτουργία της εσωτερικής αγοράς και η προστασία της υγείας των καταναλωτών.

5. Συχνοτητα Επανεξετασης

Για τους σκοπούς της παρούσας επανεξέτασης πραγματοποιήθηκε εμπεριστατωμένη εξέταση της λειτουργίας της ενιαίας αγοράς και των συντελεστών και της δομής των ειδικών φόρων κατανάλωσης για τα διάφορα προϊόντα του καπνού και η Επιτροπή θεωρεί ότι η τριετία που τάσσεται για την επόμενη επανεξέταση είναι εξαιρετικά μικρό διάστημα για να υπάρξει η κατάλληλη προοπτική αξιολόγησης των μεταβολών στη νομοθεσία των κρατών μελών. Η τετραετία φαίνεται περισσότερο κατάλληλη.

Επεξήγηση των άρθρων

Άρθρο 1

Το άρθρο 1 τροποποιεί ορισμένες διατάξεις της οδηγίας 92/79/ΕΟΚ για την εναρμόνιση των φόρων στα τσιγάρα.

Παράγραφος 1

Το ισχύον άρθρο 2 τροποποιείται για να διασφαλίσει μεγαλύτερη σύγκλιση των φορολογικών επιβαρύνσεων στην ΕΕ και ένα ελάχιστο επίπεδο ειδικών φόρων κατανάλωσης στα τσιγάρα σε όλα τα κράτη μέλη. Για να επιτευχθεί αυτό, προτείνεται η καθιέρωση ελάχιστου πάγιου ποσού σε ευρώ επιπλέον της ελάχιστης επίπτωσης του ειδικού φόρου κατανάλωσης ύψους 57% της τιμής λιανικής πώλησης των τσιγάρων της δημοφιλέστερης κατηγορίας τιμών.

Τούτο σημαίνει ότι η ελάχιστη επίπτωση ειδικών φόρων κατανάλωσης στα κράτη μέλη θα πρέπει να πληροί δύο προϋποθέσεις: 57% της τιμής λιανικής πώλησης (συμπεριλαμβανομένων όλων των φόρων) και ελάχιστο ποσό 70 ευρώ ανά 1000 τσιγάρα για τα τσιγάρα της δημοφιλέστερης κατηγορίας. Η Επιτροπή θεωρεί ότι ένα ελάχιστο πάγιο ποσό αυτού του είδους θα μείωνε σημαντικά το κίνητρο για λαθρεμπόριο καθιερώνοντας ένα κατώτατο όριο μικρότερο από τον ειδικό φόρο κατανάλωσης. Τα κράτη μέλη που πωλούν σήμερα φθηνά τσιγάρα μπορούν να επιτύχουν την επίπτωση του 57%, αλλά εξακολουθούν να έχουν πολύ χαμηλή επίπτωση του συνολικού ειδικού φόρου κατανάλωσης σε ευρώ.

Ο κανόνας του 57 % και το πάγιο ποσό πρέπει να τηρούνται για τη δημοφιλέστερη κατηγορία τιμών και το επίπεδο φορολόγησης που καθιερώνεται κατ'αυτό τον τρόπο εφαρμόζεται στη συνέχεια σε όλες τις κατηγορίες τσιγάρων.

Δεδομένου, όμως, ότι ένας από τους στόχους της Επιτροπής είναι να επιτευχθεί μεγαλύτερη προσέγγιση των ειδικών φόρων κατανάλωσης στα τσιγάρα χρειάζεται μια απαλλακτική ρήτρα για να διασφαλιστεί ότι τα κράτη μέλη που εφαρμόζουν υψηλούς φόρους δεν υποχρεούνται να συνεχίσουν την αύξηση των ειδικών φόρων κατανάλωσης για να συμμορφωθούν με τον κανόνα του 57 %. Επομένως, από τα κράτη μέλη που εφαρμόζουν πραγματικούς ειδικούς φόρους κατανάλωσης 100 τουλάχιστον ευρώ ανά 1000 τσιγάρα για τη δημοφιλέστερη κατηγορία δεν θα απαιτείται συμμόρφωση με τον κανόνα του 57 %.

Παράγραφος 2

Το άρθρο 4 της οδηγίας 92/79/ΕΟΚ ορίζει ότι η Επιτροπή, ανά τριετία, υποχρεούται να εξετάζει τη δομή και τους συντελεστές του ειδικού φόρου κατανάλωσης για τα τσιγάρα.

Για τους σκοπούς της παρούσας επανεξέτασης, πραγματοποιήθηκε εμπεριστατωμένη εξέταση της λειτουργίας της ενιαίας αγοράς και των συντελεστών και της δομής των ειδικών φόρων κατανάλωσης για τα διάφορα προϊόντα του καπνού. Η Επιτροπή θεωρεί ότι η ισχύουσα τριετής περίοδος αποτελεί εξαιρετικά μικρό διάστημα για να υπάρξει η κατάλληλη προοπτική αξιολόγησης των μεταβολών στη νομοθεσία των κρατών μελών που θα προκύψουν από την εφαρμογή της παρούσας οδηγίας. Η τετραετής περίοδος φαίνεται συνεπώς περισσότερο κατάλληλη.

Λαμβάνοντας υπόψη το χρόνο που απαιτείται για τις συζητήσεις στο Συμβούλιο, το Ευρωπαϊκό Κοινοβούλιο και την Οικονομική και Κοινωνική Επιτροπή, θα ήταν λογικό να οριστεί ότι η τετραετής περίοδος για την επόμενη επανεξέταση θα πρέπει να αρχίσει από την ολοκλήρωση των συζητήσεων στο Συμβούλιο σχετικά με την προηγούμενη επανεξέταση. Εννοείται, ότι η Επιτροπή μπορεί να υποβάλει προτάσεις με δική της πρωτοβουλία οποτεδήποτε πριν από το τέλος της τετραετούς περιόδου, όταν το θεωρεί αναγκαίο ή όταν πρέπει να ληφθούν υπόψη αλλαγές στην αγορά του καπνού.

Τα ποσά των 70 και των 100 ευρώ πρέπει να νοούνται στο πλαίσιο της ελάχιστης επίπτωσης του 57 %, και η Επιτροπή θα τα αναθεωρεί κάθε φορά που επανεξετάζει τους συντελεστές και τις δομές των ειδικών φόρων κατανάλωσης σύμφωνα με το άρθρο 4 της οδηγίας 92/79/ΕΟΚ προκειμένου να διατηρηθεί η αρχική αναλογία μεταξύ του πάγιου ποσού και της επίπτωσης του 57 %.

Άρθρο 2

Το άρθρο 2 τροποποιεί ορισμένες διατάξεις της οδηγίας 92/80/ΕΟΚ για την προσέγγιση των φόρων στα βιομηχανοποιημένα καπνά εκτός των τσιγάρων.

Παράγραφος 1

Εισάγεται νέο εδάφιο στο άρθρο 3 της οδηγίας που τροποποιεί την ισχύουσα διάταξη κατά δύο τρόπους, ευθυγραμμίζοντας σταδιακά τους ελάχιστους συντελεστές για τον λεπτοκομμένο καπνό που προορίζεται για χειροποίητα τσιγάρα προς τον ελάχιστο συντελεστή για τα τσιγάρα και αναπροσαρμόζοντας τα ελάχιστα ποσά σε ευρώ για τα προϊόντα του καπνού εκτός από τα τσιγάρα σύμφωνα με τον πληθωρισμό.

Οι ουσιαστικές διαφορές στα φορολογικά επίπεδα μεταξύ των κρατών μελών για το λεπτοκομμένο καπνό για την κατασκευή χειροποίητων τσιγάρων, που συνδυάζεται με σημαντικές διαφορές στις τιμές προ φόρων, ενθαρρύνουν το λαθρεμπόριο μεταξύ γειτονικών χωρών και προκαλούν στρεβλώσεις στην εσωτερική αγορά. Υπάρχει, επίσης, μεγάλη διαφορά σε κοινοτικό επίπεδο μεταξύ της επίπτωσης του ελάχιστου ειδικού φόρου κατανάλωσης ύψους 57% της τιμής λιανικής πώλησης για τσιγάρα της δημοφιλέστερης κατηγορίας τιμών και των ελάχιστων συντελεστών του 30% της τιμής λιανικής πώλησης ή των 25 ευρώ ανά χιλιόγραμμο για το λεπτοκομμένο καπνό.

Τα δύο προϊόντα έχουν διαφορετικά χαρακτηριστικά: τα τσιγάρα κατασκευάζονται σε βιομηχανικές μονάδες, ενώ ο λεπτοκομμένος καπνός είναι ημιτελές προϊόν που χρησιμοποιούν οι καταναλωτές για να κατασκευάζουν τα δικά τους τσιγάρα και πρέπει να αγοράζουν και άλλα υλικά για το σκοπό αυτό. Εξάλλου, είναι σε κάποιο βαθμό ανταγωνιστικά, επειδή η αύξηση της τιμής των τσιγάρων αναγκάζει συχνά τους καπνιστές που δεν αντέχουν οικονομικά τα ακριβότερα τσιγάρα να στρέφονται στον καπνό για χειροποίητα τσιγάρα. Από άποψη υγείας, και τα δύο προϊόντα είναι επιβλαβή και υπό αυτή την έννοια δύσκολα μπορούν να δικαιολογηθούν μεγάλες διαφορές στους συντελεστές σε κοινοτικό επίπεδο. Πολλά κράτη μέλη διατηρούν ήδη κάποια αναλογία μεταξύ της φορολόγησης του λεπτοκομμένου καπνού και των τσιγάρων ακόμη και αν δεν υπάρχει σχετική υποχρέωση.

Η Επιτροπή συνεπώς θεωρεί ότι ο ελάχιστος συντελεστής για το λεπτοκομμένο καπνό θα ήταν σκόπιμο να ευθυγραμμιστεί περισσότερο με τον κανόνα ελάχιστης επίπτωσης ύψους 57% που ισχύει για τα τσιγάρα. Λαμβάνοντας υπόψη τα διαφορετικά χαρακτηριστικά των δύο προϊόντων, φαίνεται λογικό να καθιερωθεί ελάχιστος συντελεστής για το λεπτοκομμένο καπνό ίσος με τα 2/3 της ελάχιστης επίπτωσης του ειδικού φόρου κατανάλωσης για τα τσιγάρα.

Κάτι τέτοιο θα επέφερε αύξηση της ελάχιστης επίπτωσης για το λεπτοκομμένο καπνό από 30% σε 39%. Η αύξηση του ελάχιστου συντελεστή που εκφράζεται ως πάγιο ποσό κατά το ίδιο ποσοστό που ισχύει για τον ελάχιστο αναλογικό συντελεστή θα παρείχε έναν νέο ελάχιστο πάγιο ειδικό φόρο κατανάλωσης ύψους 33 ευρώ. Στα κράτη μέλη που δεν διατηρούν σήμερα μια τέτοια αναλογία μεταξύ των συντελεστών που εφαρμόζουν για τα τσιγάρα και το λεπτοκομμένο καπνό ή που καθορίζουν τους συντελεστές τους σε πολύ χαμηλό επίπεδο θα δοθεί ο απαραίτητος χρόνος να προσαρμοστούν στους νέους ελάχιστους συντελεστές. Η Επιτροπή, επομένως, προτείνει την αύξηση των ελάχιστων συντελεστών από τώρα μέχρι το έτος 2004 ως εξής:

-1 Ιανουαρίου 2001: 30% της τιμής λιανικής πώλησης, όλων των φόρων συμπεριλαμβανομένων ή 25 ευρώ ανά χιλιόγραμμο.

-1 Ιανουαρίου 2002: 33% της τιμής λιανικής πώλησης, όλων των φόρων συμπεριλαμβανομένων ή 28 ευρώ ανά χιλιόγραμμο.

-1 Ιανουαρίου 2003: 36% της τιμής λιανικής πώλησης, όλων των φόρων συμπεριλαμβανομένων ή 30 ευρώ ανά χιλιόγραμμο.

-1 Ιανουαρίου 2004: 39% της τιμής λιανικής πώλησης, όλων των φόρων συμπεριλαμβανομένων ή 33 ευρώ ανά χιλιόγραμμο.

Η Επιτροπή προτείνει, επίσης, να αναπροσαρμοστούν τα ελάχιστα πάγια ποσά σε ευρώ για τα προϊόντα του καπνού εκτός των τσιγάρων σύμφωνα με τον πληθωρισμό από 1ης Ιανουαρίου 2003.

Επειδή η Επιτροπή προτείνει επανεξετάσεις ανά τετραετία (βλ. παράγραφο 2), οι πάγιοι συντελεστές θα αυξηθούν ανάλογα με τον πληθωρισμό από 1ης Ιανουαρίου 2001 έως 31 Δεκεμβρίου 2002. Βάσει των στοιχείων της EUROSTAT, ο συντελεστής πληθωρισμού μπορεί να εκτιμηθεί σε 1,9% περίπου ετησίως ή σε 3,8% για τη συνολική περίοδο. Με την εφαρμογή αυτού του ποσοστού στους υφιστάμενους ελάχιστους πάγιους συντελεστές που στρογγυλοποιούνται στην πλησιέστερη μονάδα προκύπτουν τα ακόλουθα ποσά:

-για τα πούρα και τα πουράκια: 11 ευρώ την 1η Ιανουαρίου 2003.

-για τον λεπτοκομμένο καπνό που προορίζεται για την κατασκευή χειροποίητων τσιγάρων:

-την 1η Ιανουαρίου 2003: 31 ευρώ.

-την 1η Ιανουαρίου 2004: 34 ευρώ.

-για άλλο καπνό για κάπνισμα: 20 ευρώ την 1η Ιανουαρίου 2003.

Παράγραφος 2

Το άρθρο 4 της οδηγίας 92/80/ΕΟΚ ορίζει ότι η Επιτροπή, ανά τριετία, υποχρεούται να εξετάζει τη δομή και τους συντελεστές του ειδικού φόρου κατανάλωσης για τα τσιγάρα.

Για τους σκοπούς της παρούσας επανεξέτασης πραγματοποιήθηκε εμπεριστατωμένη εξέταση της λειτουργίας της ενιαίας αγοράς και των συντελεστών και της δομής των ειδικών φόρων κατανάλωσης για τα διάφορα προϊόντα του καπνού. Η Επιτροπή θεωρεί ότι η ισχύουσα τριετής περίοδος αποτελεί εξαιρετικά μικρό διάστημα για να υπάρξει η κατάλληλη προοπτική αξιολόγησης των μεταβολών στη νομοθεσία των κρατών μελών που θα προκύψουν από την εφαρμογή της παρούσας οδηγίας. Η τετραετία φαίνεται περισσότερο κατάλληλη.

Λαμβάνοντας υπόψη το χρόνο που απαιτείται για τις συζητήσεις στο Συμβούλιο, το Ευρωπαϊκό Κοινοβούλιο και την Οικονομική και Κοινωνική Επιτροπή, θα ήταν λογικό να οριστεί ότι η τετραετής περίοδος για την επόμενη επανεξέταση θα πρέπει να αρχίσει από την ολοκλήρωση των συζητήσεων στο Συμβούλιο σχετικά με την προηγούμενη επανεξέταση. Εννοείται, ότι η Επιτροπή μπορεί να υποβάλει προτάσεις με δική της πρωτοβουλία οποτεδήποτε πριν από το τέλος της τετραετούς περιόδου, όταν το θεωρεί αναγκαίο ή όταν πρέπει να ληφθούν υπόψη αλλαγές στην αγορά του καπνού.

Άρθρο 3

Το άρθρο 3 τροποποιεί ορισμένες διατάξεις της οδηγίας 95/59/ΕΚ σχετικά με τους φόρους πλην των φόρων κύκλου εργασιών, οι οποίοι επιβαρύνουν την κατανάλωση βιομηχανοποιημένων καπνών.

Παράγραφος 1

Το άρθρο 3 της οδηγίας 95/59/ΕΚ που ορίζει τα πούρα και τα πουράκια, πρέπει να τροποποιηθεί για να εγγυάται δίκαιη φορολόγηση προϊόντος που υπάρχει εδώ και πολλά έτη και έγινε πρόσφατα δημοφιλές. Όσον αφορά τη χρήση, τη γεύση, το φίλτρο και την εμφάνιση, μπορεί να θεωρηθεί ως τσιγάρο ή υποκατάστατο τσιγάρου, με τη διαφορά ότι έχει ίδιο χρώμα με τα πούρα ή τα πουράκια και όχι το λευκό χρώμα του τσιγάρου και το περιτύλιγμα περιέχει κομμένο καπνό και όχι κοπανισμένο μίγμα. Η μέθοδος παραγωγής είναι παρόμοια με αυτήν των τσιγάρων. Σύμφωνα με την ισχύουσα νομοθεσία, το προϊόν φορολογείται στα κράτη μέλη με τους ίδιους συντελεστές που ισχύουν για τα πούρα και τα πουράκια, οι οποίοι είναι αρκετά χαμηλότεροι από τους συντελεστές που ισχύουν για τα τσιγάρα. Αυτό το προϊόν όχι μόνο ανταγωνίζεται τα τσιγάρα, αλλά αναστατώνει και την αγορά όσον αφορά τα πούρα και τα πουράκια. Επειδή είναι φτηνότερο από τα τσιγάρα, το προϊόν είναι όλο και περισσότερο ελκυστικό στους νέους.

Για να αποφευχθεί η φορολόγηση τέτοιων προϊόντων με επιβολή των χαμηλών συντελεστών που ισχύουν για τα πούρα και τα πουράκια αντί των συντελεστών που ισχύουν για τα τσιγάρα, η Επιτροπή προτείνει να τροποποιηθεί ο ορισμός για τα πούρα και τα πουράκια στο άρθρο 3 της οδηγίας 95/59/ ΕΚ, ώστε να αποκλειστούν τέτοια προϊόντα.

Παράγραφος 2

Αυτή τροποποιεί το άρθρο 16 παράγραφος 5 της οδηγίας 95/59/ΕΚ, ώστε να παρέχεται μεγαλύτερη ευελιξία στα κράτη μέλη που επιθυμούν να επιβάλουν ελάχιστο ειδικό φόρο κατανάλωσης.

Το άρθρο 16 παράγραφος 5 της οδηγίας 95/59/EΚ επιτρέπει στα κράτη μέλη να επιβάλλουν ελάχιστο ειδικό φόρο κατανάλωσης στα τσιγάρα, υπό τον όρο ότι δεν αυξάνεται η συνολική φορολογική επιβάρυνση σε ποσοστό μεγαλύτερο από το 90% του συνολικού φόρου που επιβάλλεται στα τσιγάρα της δημοφιλέστερης κατηγορίας τιμών.

Η δυνατότητα αυτή αποδείχθηκε μερικές φορές εντελώς ακατάλληλη για την αντιμετώπιση καταστάσεων όπως ο πόλεμος των τιμών ή η έντονη αύξηση των προμηθειών των φθηνότερων προϊόντων της αγοράς και θα ήταν χρήσιμο τα κράτη μέλη να μπορούν να αυξήσουν το ποσό των ελάχιστων ειδικών φόρων κατανάλωσης στα τσιγάρα αυτής της κατηγορίας. Συνεπώς, ο τροποποιημένος κανόνας επιτρέπει στα κράτη μέλη να επιβάλλουν έναν ελάχιστο ειδικό φόρο κατανάλωσης στα τσιγάρα, υπό τον όρο ότι αυτός δεν υπερβαίνει τον ειδικό φόρο κατανάλωσης που επιβάλλεται στα τσιγάρα που ανήκουν στη δημοφιλέστερη κατηγορία τιμών.

2001/0063 (CNS)

Πρόταση ΟΔΗΓΙΑΣ ΤΟΥ ΣΥΜΒΟΥΛΙΟΥ για την τροποποίηση της οδηγίας 92/79/ΕΟΚ, της οδηγίας 92/80/ΕΟΚ και της οδηγίας 95/59/ΕΚ όσον αφορά τη δομή και τους συντελεστές των ειδικών φόρων κατανάλωσης που επιβάλλονται στα βιομηχανοποιημένα καπνά

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη τη συνθήκη για την ίδρυση της Ευρωπαϊκής Κοινότητας και ιδίως το άρθρο 93,

την πρόταση της Επιτροπής [7],

[7] ΕΕ C [.], [ ], σ. [ ].

τη γνώμη του Ευρωπαϊκού Κοινοβουλίου [8],

[8] ΕΕ C [.], [ ], σ. [ ].

τη γνώμη της Οικονομικής και Κοινωνικής Επιτροπής [9],

[9] ΕΕ C [.], [ ], σ. [ ].

Εκτιμώντας τα εξής:

(1) Σύμφωνα με το άρθρο 4 της οδηγίας 92/79/ΕΟΚ του Συμβουλίου, της 19ης Οκτωβρίου 1992, για την προσέγγιση των φόρων στα τσιγάρα [10] καθώς και με το άρθρο 4 της οδηγίας 92/80/ΕΟΚ του Συμβουλίου, της 19ης Οκτωβρίου 1992, για την προσέγγιση των φόρων στα βιομηχανοποιημένα καπνά εκτός των τσιγάρων [11], διενεργήθηκε εμπεριστατωμένη επανεξέταση των συντελεστών και της δομής των ειδικών φόρων κατανάλωσης για τα προϊόντα του καπνού.

[10] ΕΕ αριθ. L 316 της 31.10.92, σ. 8. Οδηγία που τροποποιήθηκε από την οδηγία 1999/81/ΕΚ (ΕΕ L 211, 11.8.1999, σ.47).

[11] ΕΕ αριθ. L 316 της 31.10.92, σ. 10. Οδηγία που τροποποιήθηκε από την οδηγία 1999/81/ΕΚ (ΕΕ L 211, 11.8.1999, σ.47).

(2) Η πρώτη έκθεση της Επιτροπής, της 13ης Σεπτεμβρίου 1995 [12], για το συγκεκριμένο θέμα υπογράμμιζε απλώς ορισμένες δυσκολίες που παρουσιάστηκαν κατά την εφαρμογή των οδηγιών, χωρίς να προτείνει συγκεκριμένες λύσεις.

[12] COM(95)285 τελικό.

(3) Η δεύτερη έκθεση της Επιτροπής, της 15ης Μαΐου 1998 [13], εξέταζε τις αναγκαίες τεχνικές τροποποιήσεις, που αφορούσαν κυρίως αναπροσαρμογές της συνολικής επίπτωσης του ελάχιστου ειδικού φόρου κατανάλωσης στα τσιγάρα, αλλά διατηρούσαν αμετάβλητες τις δομές και τους συντελεστές των ειδικών φόρων κατανάλωσης. Η έκθεση, που υποβλήθηκε στο Συμβούλιο στις 18 Μαΐου 1998, περιελάμβανε πρόταση τροποποιητικής οδηγίας [14].

[13] COM(98)320 τελικό.

[14] ΕΕ C 203, 30.6.1998, σ. 16.

(4) Οι προτάσεις που υπέβαλε η Επιτροπή συμπεριλήφθηκαν σε μεγάλο βαθμό στην οδηγία 1999/81/EΚ του Συμβουλίου, της 29ης Ιουλίου 1999, για την τροποποίηση της οδηγίας 92/79/ΕΟΚ για την προσέγγιση των φόρων στα τσιγάρα, της οδηγίας 92/80/ΕΟΚ για την προσέγγιση των φόρων στα βιομηχανοποιημένα καπνά εκτός των τσιγάρων και της οδηγίας 95/59/ΕΚ περί των φόρων, πλην των φόρων κύκλου εργασιών οι οποίοι επιβαρύνουν την κατανάλωση των βιομηχανοποιημένων καπνών.

(5) Από την ανάλυση των μεταβολών των τιμών και των συντελεστών ειδικών φόρων κατανάλωσης για τα προϊόντα του καπνού στην Κοινότητα, συνάγεται ότι εξακολουθούν να υπάρχουν σημαντικές διαφορές μεταξύ των κρατών μελών που ενδέχεται να διαταράξουν τη λειτουργία της εσωτερικής αγοράς.

(6) Η μεγαλύτερη σύγκλιση μεταξύ των φορολογικών συντελεστών που εφαρμόζουν τα κράτη μέλη θα βοηθούσε στη μείωση της φοροδιαφυγής και του λαθρεμπορίου στην Κοινότητα. Η καθιέρωση ελάχιστου πάγιου ποσού σε ευρώ επιπλέον της ελάχιστης επίπτωσης του ειδικού φόρου κατανάλωσης ύψους 57 % της τιμής λιανικής πώλησης των τσιγάρων της δημοφιλέστερης κατηγορίας τιμών, θα διασφαλίσει ότι στα τσιγάρα αυτά επιβάλλεται ένα ελάχιστο επίπεδο ειδικών φόρων κατανάλωσης. Θα έπρεπε να παρέχεται στα κράτη μέλη που επιβάλλουν ήδη υψηλούς ειδικούς φόρους κατανάλωσης μεγαλύτερη ελευθερία κατά τον καθορισμό των συντελεστών τους.

(7) Η συνθήκη επιβάλλει κατά τον καθορισμό και την εφαρμογή όλων των πολιτικών και δράσεων της Κοινότητας να εξασφαλίζεται υψηλού επιπέδου προστασία της υγείας του ανθρώπου. Τα τσιγάρα και ο λεπτοκομμένος καπνός που προορίζεται για χειροποίητα τσιγάρα βλάπτουν και τα δύο την υγεία των καταναλωτών. Το επίπεδο φορολόγησης αποτελεί σημαντικό παράγοντα καθορισμού της τιμής των προϊόντων του καπνού, η οποία με τη σειρά της επηρεάζει τις καπνιστικές συνήθειες των καταναλωτών. Για το λόγο αυτό, είναι ανάγκη οι ελάχιστοι συντελεστές για τα τσιγάρα να προσεγγίσουν σταδιακά τους ελάχιστους συντελεστές για το λεπτοκομμένο καπνό που προορίζεται για χειροποίητα τσιγάρα.

(8) Για να αποφευχθεί η μείωση των ελάχιστων κοινοτικών συντελεστών ειδικών φόρων κατανάλωσης για τα πούρα, τα πουράκια, το λεπτοκομμένο καπνό που προορίζεται για χειροποίητα τσιγάρα και άλλο καπνό για κάπνισμα, απαιτείται σταδιακή αύξηση των ελάχιστων συντελεστών που εκφράζονται ως πάγιο ποσό.

(9) Κάθε εναρμόνιση των δομών των ειδικών φόρων κατανάλωσης πρέπει να είναι τέτοια, ώστε να αποτρέπονται οι στρεβλώσεις του ανταγωνισμού μεταξύ διαφόρων κατηγοριών βιομηχανοποιημένων καπνών που ανήκουν στην ίδια ομάδα και να διευκολύνεται με αυτόν τον τρόπο η πρόσβαση στις εγχώριες αγορές των κρατών μελών.

(10) Προς εξυπηρέτηση της ομοιόμορφης και δίκαιης φορολόγησης, ο ορισμός για τα πούρα και τα πουράκια που περιλαμβάνεται στην οδηγία 95/59/ΕΚ του Συμβουλίου, της 27ης Νοεμβρίου 1995, σχετικά με τους φόρους πλην των φόρων κύκλου εργασιών οι οποίοι επιβαρύνουν την κατανάλωση βιομηχανοποιημένων καπνών [15], θα πρέπει να διαμορφωθεί έτσι, ώστε ο τύπος πούρου που μοιάζει από πολλές απόψεις με τσιγάρο να αντιμετωπίζεται όπως τα τσιγάρα όσον αφορά τους ειδικούς φόρους κατανάλωσης.

[15] ΕΕ L 291, 6.12.1995, σ. 40, οδηγία που τροποποιήθηκε από την οδηγία 1999/81/EΚ.

(11) Πρέπει να παρασχεθούν αποτελεσματικότερα μέσα στα κράτη μέλη για να αντιμετωπίζουν τις αθέμιτες πρακτικές καθορισμού τιμών ή την εμφάνιση προϊόντων που διαταράσσουν την αγορά: ο στόχος αυτός μπορεί να επιτευχθεί, αν επιτραπεί στα κράτη μέλη να επιβάλλουν έναν ελάχιστο ειδικό φόρο κατανάλωσης στα τσιγάρα υπό τον όρο ότι αυτός δεν υπερβαίνει τον ειδικό φόρο κατανάλωσης που επιβάλλεται στα τσιγάρα που ανήκουν στη δημοφιλέστερη κατηγορία τιμών.

(12) Απαιτείται η πρόβλεψη διαδικασίας τακτικής επανεξέτασης: ωστόσο, η τετραετής περίοδος επανεξέτασης θα ήταν καταλληλότερη και θα παρείχε τον χρόνο που χρειάζεται για την αξιολόγηση των τροποποιήσεων που θεσπίζει η παρούσα οδηγία.

(13) Επιβάλλεται, κατά συνέπεια, να τροποποιηθούν ανάλογα οι οδηγίες 92/79/ΕΟΚ, 92/80/ΕΟΚ και 95/59/ΕΚ του Συμβουλίου,

ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:

Άρθρο 1

Η οδηγία 92/79/ΕΟΚ τροποποιείται ως εξής:

(1) Το άρθρο 2 αντικαθίσταται από το ακόλουθο κείμενο:

"Άρθρο 2

Κάθε κράτος μέλος υποχρεούται να επιβάλλει συνολικό ελάχιστο ειδικό φόρο κατανάλωσης (πάγιο και αναλογικό ειδικό φόρο κατανάλωσης εξαιρουμένου του ΦΠΑ), η επίπτωση του οποίου καθορίζεται στο 57% της τιμής λιανικής πώλησης (συμπεριλαμβανομένων όλων των φόρων) και ποσό 70 ευρώ ανά 1000 τσιγάρα για τα τσιγάρα της δημοφιλέστερης κατηγορίας τιμών.

Τα κράτη μέλη που επιβάλλουν συνολικό ειδικό φόρο κατανάλωσης τουλάχιστον 100 ευρώ ανά 1000 τσιγάρα της δημοφιλέστερης κατηγορίας τιμών δεν χρειάζεται να πληρούν την προϋπόθεση για την ελάχιστη επίπτωση του 57%.

Ο συνολικός ελάχιστος ειδικός φόρος κατανάλωσης στα τσιγάρα καθορίζεται βάσει των τσιγάρων της δημοφιλέστερης κατηγορίας τιμών σύμφωνα με τα στοιχεία που συγκεντρώνονται την 1η Ιανουαρίου κάθε έτους."

(2) Το άρθρο 4 αντικαθίσταται από το ακόλουθο κείμενο:

"Άρθρο 4

Τουλάχιστον ανά τετραετία μετά την προηγούμενη εξέταση από το Συμβούλιο, το Συμβούλιο, βάσει σχετικής έκθεσης και, όπου κρίνεται αναγκαίο, βάσει πρότασης της Επιτροπής, εξετάζει τον ελάχιστο ειδικό φόρο κατανάλωσης που καθορίζεται στο άρθρο 2 και στο άρθρο 3 παράγραφος 2 καθώς και τη δομή του ειδικού φόρου κατανάλωσης όπως καθορίζεται στο άρθρο 16 της οδηγίας 95/59/ΕΚ του Συμβουλίου, της 27ης Νοεμβρίου 1995*, περί των φόρων, πλην των φόρων κύκλου εργασιών, οι οποίοι επιβαρύνουν την κατανάλωση των βιομηχανοποιημένων καπνών και αποφασίζοντας με ομοφωνία, αφού ζητήσει τη γνώμη του Ευρωπαϊκού Κοινοβουλίου, θεσπίζει τα αναγκαία μέτρα. Στην έκθεση της Επιτροπής και κατά την εξέταση του θέματος από το Συμβούλιο, λαμβάνονται υπόψη η ορθή λειτουργία της εσωτερικής αγοράς και οι ευρύτεροι στόχοι της συνθήκης."

* ΕΕ αριθ. L 291, της 6.12.95, σ. 40."

Άρθρο 2

Η οδηγία 92/80/ΕΟΚ τροποποιείται ως εξής:

(1) Στο άρθρο 3 παράγραφος 1, προστίθενται τα παρακάτω εδάφια:

"Από της 1ης Ιανουαρίου 2002, ο συνολικός ειδικός φόρος κατανάλωσης που επιβάλλεται στο λεπτοκομμένο καπνό που προορίζεται για την κατασκευή χειροποίητων (στριφτών) τσιγάρων ανέρχεται τουλάχιστον στο 33% της τιμής λιανικής πώλησης, συμπεριλαμβανομένων όλων των φόρων, ή σε 28 ευρώ ανά χιλιόγραμμο.

Από της 1ης Ιανουρίου 2003, ο συνολικός ειδικός φόρος κατανάλωσης ανέρχεται τουλάχιστον στους παρακάτω συντελεστές ή ελάχιστα ποσά:

(α) όσον αφορά τα πούρα και τα πουράκια: στο 5 % της τιμής λιανικής πώλησης, όλων των φόρων συμπεριλαμβανομένων, ή σε 11 ευρώ ανά 1000 τεμάχια ή ανά χιλιόγραμμο.

(β) όσον αφορά το λεπτοκομμένο καπνό που προορίζεται για την κατασκευή χειροποίητων (στριφτών) τσιγάρων: στο 36% της τιμής λιανικής πώλησης, συμπεριλαμβανομένων όλων των φόρων, ή σε 31 ευρώ ανά χιλιόγραμμο.

(γ) όσον αφορά άλλα καπνά για κάπνισμα: στο 20 % της τιμής λιανικής πώλησης, συμπεριλαμβανομένων όλων των φόρων, ή σε 20 ευρώ ανά χιλιόγραμμο.

Από της 1ης Ιανουαρίου 2004, ο συνολικός ειδικός φόρος κατανάλωσης που επιβάλλεται στο λεπτοκομμένο καπνό που προορίζεται για την κατασκευή χειροποίητων (στριφτών) τσιγάρων ανέρχεται τουλάχιστον στο 39% της τιμής λιανικής πώλησης, συμπεριλαμβανομένων όλων των φόρων, ή σε 34 ευρώ ανά χιλιόγραμμο."

(2) Το άρθρο 4 αντικαθίσταται από το ακόλουθο κείμενο:

"Άρθρο 4

Τουλάχιστον ανά τετραετία μετά την προηγούμενη εξέταση του Συμβουλίου, το Συμβούλιο, βάσει σχετικής έκθεσης και, όπου κρίνεται αναγκαίο, βάσει πρότασης της Επιτροπής, εξετάζει τους συντελεστές του ειδικού φόρου κατανάλωσης που ορίζει η παρούσα οδηγία και αποφασίζοντας με ομοφωνία αφού ζητήσει τη γνώμη του Ευρωπαϊκού Κοινοβουλίου, θεσπίζει τα αναγκαία μέτρα. Στην έκθεση της Επιτροπής και κατά την εξέταση του θέματος από το Συμβούλιο, λαμβάνονται υπόψη η ορθή λειτουργία της εσωτερικής αγοράς, η πραγματική αξία των φορολογικών συντελεστών και οι ευρύτεροι στόχοι της συνθήκης."

Άρθρο 3

Η οδηγία 95/59/ΕΟΚ τροποποιείται ως εξής:

(1) Στο άρθρο 3, τα σημεία (3) και (4) αντικαθίστανται από τα παρακάτω:

« (3) Κύλινδροι καπνού με κοπανισμένο μίγμα καπνού και με εξωτερικό περιτύλιγμα στο σύνηθες χρώμα του πούρου που καλύπτει πλήρως το προϊόν και όπου χρειάζεται και το φίλτρο, εκτός από το ακροστόμιο καλαμάκι και το συνδετικό όσον αφορά τα πούρα με ακροστόμιο καλαμάκι, και τα δύο από ανασυσταθέντα καπνό, όπου το βάρος της μονάδας, μη περιλαμβανομένου του φίλτρου ή του τμήματος που εισέρχεται στο στόμα, δεν είναι μικρότερο από 1,2g και όπου το περιτύλιγμα προσαρμόζεται σε σπειροειδές σχήμα με οξεία γωνία τουλάχιστον 30° στον άξονα κατά μήκος του πούρου.

(4) Κύλινδροι καπνού με κοπανισμένο μίγμα καπνού και με εξωτερικό περιτύλιγμα στο σύνηθες χρώμα του πούρου, από ανασυσταθέντα καπνό, που καλύπτει πλήρως το προϊόν και όπου χρειάζεται και το φίλτρο, εκτός από το ακροστόμιο καλαμάκι όσον αφορά τα πούρα με ακροστόμιο καλαμάκι, όπου το βάρος της μονάδας, μη περιλαμβανομένου του φίλτρου ή του τμήματος που εισέρχεται στο στόμα, δεν είναι μικρότερο από 2,3g και όπου η περίμετρος σε πάνω από το ένα τρίτο τουλάχιστον του μήκους δεν είναι μικρότερη από 34 mm."

(2) Στο άρθρο 16, η παράγραφος 5 αντικαθίσταται από το ακόλουθο κείμενο:

"5. Τα κράτη μέλη μπορούν να επιβάλλουν έναν ελάχιστο ειδικό φόρο κατανάλωσης στα τσιγάρα υπό τον όρο ότι αυτός δεν υπερβαίνει τον ειδικό φόρο κατανάλωσης που επιβάλλεται στα τσιγάρα που ανήκουν στη δημοφιλέστερη κατηγορία τιμών."

Άρθρο 4

Τα κράτη μέλη θέτουν σε ισχύ τις νομοθετικές, κανονιστικές και διοικητικές διατάξεις που απαιτούνται για να συμμορφωθούν με την παρούσα οδηγία το αργότερο την 1η Ιανουαρίου 2002. Ενημερώνουν αμέσως σχετικά την Επιτροπή.

Όταν τα κράτη μέλη θεσπίζουν τις εν λόγω διατάξεις, αυτές αναφέρονται στην παρούσα οδηγία ή συνοδεύονται από παρόμοια αναφορά κατά την επίσημη δημοσίευσή τους. Τα κράτη μέρη καθορίζουν τον τρόπο με τον οποίο πραγματοποιείται αυτή η αναφορά.

Τα κράτη μέλη κοινοποιούν το κείμενο των διατάξεων εθνικού δικαίου τις οποίες θεσπίζουν στον τομέα που καλύπτει η παρούσα οδηγία.

Άρθρο 5

Η παρούσα οδηγία αρχίζει να ισχύει την εικοστή ημέρα μετά τη δημοσίευσή της στην Επίσημη Εφημερίδα των Ευρωπαϊκών Κοινοτήτων.

Άρθρο 6

Η παρούσα οδηγία απευθύνεται στα κράτη μέλη.

Βρυξέλλες,

Για το Συμβούλιο

Ο Πρόεδρος